荆門歌送兄赴夔州
作者：李端
朝代：唐

paragraphs: 余兄佐郡經西楚，餞行因賦荆門雨。
𩆵𩆵燮燮聲漸繁，浦裏人家收市喧。
重陰大點過欲盡，碎浪柔文相與飜。
雲間悵望荆衡路，萬里青山一時暮。
琵琶寺裏響空廊，熨斗陂前濕荒戍。
沙尾長檣發漸稀，竹竿草屩涉流歸。
夷陵已遠半成燒，漢上游倡始濯衣。
船門相對多商估，葛服龍鍾篷下語。
自是湘州石燕飛，那關齊地商羊舞。
曾爲江客念江行，腸斷秋荷雨打聲。
摩天古木不可見，住岳高僧空得名。
今朝拜首臨欲別，遙憶荆門雨中發。